**iluzia**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

predispus

unei schimbări-

umbra-i aceeași ?

aceeași tristețe

traversează ca un os

carnea crudă a brizei.

iluzia unui cip-cirip-

cântec de adormit

copiii…

prudență în mersul zilei

spre

lăcașuri șubrede…

nesigur e

acoperământul de aur

al forsythiei-

iluzia

unui tango lasciv

cu lupii.

traversând

scăldătoarea morților,

ca un adagio gustul lacrimilor…

lacrima din inima

crinilor,

neostenită rugăciune.

stinsă-i iluzia

în blândețea

unei îmbrățișări.

un aprilie

din cercuri concentrice

zdruncină rațiunea;

judecățile-s necoapte.

pe străzi, numai

câteva măști,

și iluzia

că azaleele înfloresc nestingherite

ca altădată.

prin altă poartă,

nebiruită de ură,

ne vom duce vlăstarii…

ploaia,

din flori de măceș,

încătușează tăcerea.

fata morgana-i

pitită-n paginile cărților-

fără capcane, zborul șoimilor.